Author: serafinova
Last saved by: spano
Company: UVSR

INFORMÁCIA O VYBAVOVANÍ PETÍCIÍ A SŤAŽNOSTÍ
za rok 2002 Úradom vlády SR a orgánmi štátnej správy

	 Petičné právo je zaručené Ústavou Slovenskej republiky ( Čl. 27 ústavného zákona   č. 460/1992 Zb. Ústava SR v znení neskorších zmien). Vykonávanie petičného práva a práva podávať sťažnosti je upravené zákonom č. 85/1990 Zb. o petičnom práve v znení zákona       č. 242/1998 Z. z. a zákonom č. 152/1998 Z. z. o sťažnostiach. V zmysle ustanovenia § 24  ods. (1) zákona č. 575/2001 Z. z. o organizácii činnosti vlády a organizácii ústrednej štátnej správy je Úrad vlády SR ústredným orgánom štátnej správy pre kontrolu vybavovania petícií a sťažností. 

	Informácia o vybavovaní petícií a sťažností Úradom vlády SR a orgánmi štátnej správy za rok 2002 (ďalej len Informácia) je spracovaná a predložená na rokovanie vlády SR v zmysle úlohy C.7. Zamerania kontrolnej činnosti Úradu vlády SR na I. polrok 2003 schváleného uznesením vlády SR č. 1379 z 18. decembra 2002, v stanovenom termíne do   30. apríla 2003. 

	Obsahom Informácie sú vybrané hlavné ukazovatele o petíciách a sťažnostiach,  ktoré boli doručené:
-	Úradu vlády SR (vybavované sekciou kontroly, resp. odborom petícií a sťažností), 
-	ministerstvám a subjektom v ich pôsobnosti,
-	ostatným ústredným orgánom štátnej správy a subjektom v ich pôsobnosti
-	orgánom miestnej štátnej správy (krajským úradom a okresným úradom) a subjektom v ich pôsobnosti

Bilančným obdobím je rok 2002.

Cieľom Informácie je poskytnúť vláde SR bilančnú informáciu o počte, zameraní a vyhodnotení petícií a sťažností vybavovaných v roku 2002 orgánmi štátnej správy a tiež  informovať iné orgány a inštitúcie, ktorých sa problematika dotýka, ako aj verejnosť.  

Informácia sa člení na:
časť textovú:	

I.      Úrad vlády SR
II.     Ministerstvá a subjekty v ich pôsobnosti
III.    Ostatné ústredné orgány štátnej správy a subjekty v ich pôsobnosti  
IV.    Krajské úrady, okresné úrady a subjekty v ich pôsobnosti
V.     Zhrnutie
VI.	Záver  

časť tabuľkovú - prílohy:

tab. č. 1  -  	Údaje o počte podaní doručených Úradu vlády SR v roku 2002,
tab. č. 2  -	Údaje o spôsobe vybavenia písomných podaní (vrátane vyhodnotenia opodstatnenosti) doručených Úradu vlády SR v roku 2002,
tab. č. 3 -	 Údaje o petíciách a sťažnostiach podaných ministerstvám a subjektom v ich pôsobnosti,
tab. č. 4 -   	Údaje o petíciách a sťažnostiach podaných ostatným ústredným orgánom štátnej správy, 
tab. č. 5. -  		Údaje o petíciách a sťažnostiach podaných orgánom miestnej štátnej správy,
tab. č. 6 -	Údaje o počte delimitovaných subjektov z orgánov miestnej štátnej správy a subjektov v ich pôsobnosti na obce a vyššie územné celky v roku 2002.

Časť I.
Úrad vlády SR

	Vecná a osobná kontrolná pôsobnosť Úradu vlády SR (ďalej len úrad) je vymedzená v ustanovení § 2 ods. (1) písm. c/  a v ustanovení  § 3 zákona NR SR č. 10/1996 Z. z. o kontrole v štátnej správe v znení neskorších predpisov. V zmysle ustanovenia § 11 ods. 1 zákona č. 152/1998 Z. z. o sťažnostiach (ďalej len zákon o sťažnostiach) je úrad príslušný vybavovať sťažnosti v oblasti štátnej správy, ktoré smerujú proti vedúcemu orgánu verejnej správy v prípade, keď na vybavenie sťažnosti nie je ustanovený nadriadený orgán. Ak vznikne spor o tom, ktorý orgán verejnej správy je príslušný na vybavenie petície alebo sťažnosti, má  úrad oprávnenie v zmysle a ustanovenia § 5 ods. 3 zákona   č. 85/1990 Zb. o petičnom práve v znení zákona č. 242/1998 Z. z. (ďalej len zákon o petičnom práve)  a tiež podľa ustanovenia § 11 ods. 5 zákona o sťažnostiach, určiť príslušnosť na vybavenie petície alebo sťažnosti, a to za podmienok, ktoré ustanovujú citované právne predpisy. 

Z dôvodu, že osobitnú evidenciu petícií a sťažností v členení údajov stanovených všeobecne záväznými právnymi predpismi upravujúcimi nakladanie s uvedenými druhmi podaní vedie za úrad centrálne sekcia  kontroly, pod označením úrad, v tejto informácii (vrátane štatistického vyhodnotenia uvedeného v priložených tabuľkách) sú vykázané a zhodnotené počty petícií a sťažností  evidované len v sekcii kontroly. 

POČETNOSŤ

V roku 2002 bolo úradu doručených celkom 886 písomných podaní, z ktorých bolo 46 petícií (v tom 11 opakovaných), ktoré obsahovali spolu 1581 petičných hárkov, 280 podaní označených ako sťažnosti ( v tom 59 opakovaných a 28 anonymných), 418 podaní tvorili podnety na vykonanie kontroly, oznámenia, dopyty a pod. (v tom 40 anonymných). Celkový počet (886) obsahuje aj 142 písomností doručených úradu v súvislosti s vybavovaním všetkých druhov podaní (v tom 12 sa týkalo vybavovania petícií, 32 vybavovania sťažností a 98 písomností podnetov, oznámení a pod.). Okrem písomných podaní bolo vybavených 30 ústnych sťažností, vo veci ktorých sa fyzické osoby a zástupcovia právnických osôb dostavili na úrad osobne.

Porovnanie početnosti petícií a sťažností s predchádzajúcim rokom je nasledovné: 

				       petície			sťažnosti
				    2001/ 2002                          2001/2002

Úrad vlády SR	                            1795/46 	                	 308/280

Rozdiel (2002 voči 2001)                       (-1749)                                 (-28) 

Pokles počtu petícií v roku 2002 ovplyvnila najmä skutočnosť, že úradu neboli doručené petície charakteru hromadnej petičnej akcie v tej istej veci, pričom v roku 2001 takého petície boli evidované dve. V rámci týchto bolo úradu doručených až 1783 petícií predložených rôznymi subjektami v tej istej veci (§ 5 ods. 5 zákona o petičnom práve).  

Počet sťažností doručených úradu v roku 2002 sa v porovnaní s rokom 2001 zásadne nezmenil.

Členenie písomných podaní doručených úradu podľa  druhu a adresáta je nasledovné:
__________________________________________________________________
Podania                                       KPV SR^(1)                    KPPV SR^(2)                ÚRAD^(3)          Spolu

Petície                                                  19                               2                         25                           46
Podania označené 
ako sťažnosti	                               	    32                               6                        242                         280 
Podnety 
a oznámenia                                       66	                        8                        344	                        418
Písomnosti súvisiac
s vybavovaním podaní                       33                                9                       100                         124     
_______________________________________________________________________ _______
   Celkom                                         150                              25                       711                          886     
Vysvetlivky:     ^(1) -   Kancelária predsedu vlády SR
                        ^(2) -   Kancelárie podpredsedov vlády SR
      	^(3)  ^-     Sekcia kontroly Úradu vlády SR

	
	Počet všetkých 886 podaní doručených úradu v roku 2002 je v porovnaní s rokom 2001 (keď celkový počet predstavoval 2758) nižší o 1872. V podstatnej miere vykázaný stav ovplyvnil pokles počtu doručených petícií  o 1749. Počet podaní označených ako sťažnosti poklesol o 28 a podnetov, oznámení, dopytov a pod., vrátane písomností súvisiacich s ich vybavovaním o 52.

	Počet   opakovaných  podaní   označených   podávajúcimi  ako  sťažnosť (59  t. j.       21 %) vykázaných za rok 2002 z celkového počtu sťažností (280) v podstatnej miere ovplyvnila najmä skutočnosť podávania opakovaných a ďalších opakovaných podaní tými istými fyzickými osobami, ktoré sa na úrad  obracali  napriek tomu, že im bolo viackrát oznámené, že úrad nemá v zmysle svojej kontrolnej pôsobnosti oprávnenie konať v predmete nimi namietaných skutočností. Išlo najmä o požiadavky na prešetrenie činnosti obchodných spoločností, v ktorých štát nemá majetkovú účasť, žiadosti o prešetrenie konania notárov,  prešetrenie prieťahov súdneho konania, požiadavky na vykonanie zásahu do postupov upravených správnym poriadkom a pod. 
Podrobnejšie údaje o počtoch podaní sú uvedené v prílohe (tabuľka č. 1).

ZAMERANIE

Petície 

	Obsahové zameranie petícií, ktoré boli zaevidované v ústrednej evidencii úradu  smerovalo najmä do oblastí:
-	financií - vklady občanov do nebankových finančných spoločností BMG Invest, AGW, Horizont Slovakia a M-Invest ,
-	zdravotníctva, sociálnych vecí a dopravy - na návrh opatrení pre rok 2003 a zrušenie niektorých spojov vlakov osobnej hromadnej dopravy, odmeňovania zamestnancov Lekárskej fakulty Univerzity P. J. Šafárika v Košiciach, 
-	súdnictva - konania pred Ústavným súdom SR – požiadavka na zmenu zákona č. 38/1993 Z. z. o organizácii Ústavného súdu Slovenskej republiky, o konaní pred ním a o postavení jeho sudcov v znení neskorších predpisov , 
-	reštitúcií - uplatených podľa zákona č. 87/1991 Zb. o mimosúdnych rehabilitáciách a zákona č. 403/1990 Zb. o zmiernení následkov niektorých majetkových krívd, navrátenie budovy Evanjelického kolégia v Prešove, 
-	životného prostredia - v súvislosti s právnou úpravou povinností výrobcov používať návratné obaly  a rozhodnutia orgánu samosprávy o zriadení skládky odpadu, výstavby Cyklotrónového centra Slovenskej republiky a PET centra v areáli Slovenského metrologického ústavu,
-	samosprávy  a územného členenia - poskytovanie služieb spojených s užívaním bytov , doriešenia úpravy katastrálneho územia, v dôsledku odčlenenia obce Ľubica od mesta Kežmarok.
 
Všetky petície doručené úradu (46) boli postúpené v súlade s ustanovením § 5 ods. 2 zákona o petičnom práve štátnym orgánom a orgánom územnej samosprávy, príslušným na ich vybavenie v zákonom stanovenej lehote (desať dní). 

V roku 2002 bola na úrad doručená jedna žiadosť o rozhodnutie vo veci sporu o príslušnosť na vybavenie petície (§ 5 ods. 3 zákona o petičnom práve). Predmetnú žiadosť zaslal primátor hl. mesta SR Bratislavy a týkala sa určenia príslušnosti na vybavenie petície obyvateľov Trnávky, ktorou požadovali vypísanie referenda za vytvorenie novej samosprávnej mestskej časti Bratislava-Trnávka.

Sťažnosti

Z vyhodnotenia podmienok stanovených zákonom o sťažnostiach pre podávanie, prijímanie, evidovanie, vybavovanie a kontrolu vybavovania sťažností fyzických osôb a právnických osôb vyplynulo, že z celkového počtu (280) podaní označených ako sťažnosť, ktoré boli v roku 2002 doručené úradu, bolo 94 zaevidovaných  do centrálnej evidencie sťažností,  186 podaní kritériám pre ich vybavenie podľa citovaného zákona nespĺňalo z dôvodov, že:
-	podania, ktoré boli fyzickými osobami alebo právnickými osobami poslané úradu ako dopyt. (§ 4 ods. 1 písm. a/ zákona o sťažnostiach),  
-	subjekt kritiky uvedený v podaní  nebol orgánom verejnej správy v zmysle ustanovenia § 2 zákona o sťažnostiach (banky, nebankové inštitúcie, poisťovne, družstvá a pod.),
-	podanie zaslal orgán verejnej správy, v ktorom upozorňoval na nesprávnu činnosť iného orgánu verejnej správy napr. podanie štátneho orgánu, v ktorom upozorňoval na nesprávnu činnosti iného štátneho orgánu a pod. (§ 4 ods. 1 písm. b/ zákona o sťažnostiach),
-	podania, ktorých vybavenie je upravené osobitným predpisom v zmysle § 4 ods. 1 písm. c/ zákona o sťažnostiach ( napr. podania označené ako sťažnosti, predmetom ktorých sú  podozrenia z páchania trestných činov zneužívania právomoci verejného činiteľa, úplatkárstva a korupcie, vo veci ktorých sa postupuje spôsobnom upraveným v trestnom poriadku a ich vybavovanie je v pôsobnosti orgánov činných v trestnom konaní),
-	podania poukazujúce na rozhodovanie správnych orgánov  a predmetom ktorých sú  požiadavky o prešetrenie rozhodnutí vydaných v správnom konaní (§ 4 ods. 1 písm. c/ a písm. d/ zákona o sťažnostiach).

Podania označené ako sťažnosti, ktoré však nespĺňali podmienky stanovené pre ich vybavenia podľa zákona o sťažnostiach (186) boli vybavené v súlade s ustanovením § 4 ods. 2 zákona o sťažnostiach, t.j. vrátením v stanovenej lehote s uvedením dôvodu tomu, kto ich podal. V prípadoch keď z podania vyplývalo, že sa týka neprávoplatného rozhodnutia vydaného správnym orgánom (§ 4 ods. 1 písm. d/ zákona o sťažnostiach) bolo podanie postúpené aj orgánu príslušnému na rozhodovanie o opravnom prostriedku. (§ 4 ods. 2 druhá veta  zákona o sťažnostiach).

	Sťažnosti evidované v centrálnej evidencii sťažností (94) poukazovali na nesprávnu činnosť alebo nečinnosť orgánov verejnej správy, resp. upozorňovali na konkrétne nedostatky, najmä na porušenie právnych predpisov  v oblastiach:
-	štátnej správy pri vybavovaní individuálnych záležitostí fyzických osôb, resp. právnických osôb na úseku: dopravy, zdravotníctva, nakladania s  majetkom štátnu, pri vybavovaní sťažností, správy daní, životného prostredia, finančnej kontroly, sociálneho zabezpečenia, pôdohospodárstva, lesníctva a pozemkových úprav, školstva, správy katastra, výstavby a regionálneho rozvoja, pri vydávaní živnostenských oprávnení, konanie zamestnancov štátnych orgánov na všetkých stupňoch riadenia, ako aj v ich riadiacej pôsobnosti (65),
-	v pôsobnosti obcí a to: odvoz komunálneho odpadu, nakladanie s majetkom obce, riešenie bytovej problematiky, dodržiavania úradných hodín, pri vybavovaní žiadostí fyzických osôb orgánmi obce, členov komisií mestských zastupiteľstiev, konania starostov obcí (15),
-	v pôsobnosti represívnych zložiek orgánov činných v trestnom konaní a  v rámci výkonu väzenskej a justičnej stráže (14).

Z počtu všetkých sťažností (94) smerovalo šesť proti konaniu prednostov okresných úradov a  prednostov krajských úradov. Z rozboru obsahu týchto sťažností vyplynulo, že štyri smerovali proti konaniu prednostov a dve sťažnosti poukazovali na nesprávne konanie alebo nekonanie vedúcich zamestnancov okresných úradov a krajských úradov (tieto sťažovatelia nesprávne označili ako sťažnosti proti konaniu prednostov.
 
Z celkového počtu sťažnosti (94) úrad vybavil postúpením 69 sťažností vecne príslušným orgánom verejnej správy (§ 9 zákona o sťažnostiach), 16 sťažností vybavil odpoveďou na základe prekontrolovania vybavenia predchádzajúcej sťažnosti, alebo odložením v prípadoch ďalších opakovaných sťažností, resp. upovedomením o výsledku vybavenia pôvodnej sťažnosti ak v tej istej veci,  v akej už bola vybavená sťažnosť iného sťažovateľa, podal sťažnosť ďalší sťažovateľ bez uvedenia nových skutočností. Deväť  sťažností bolo vybavených prešetrením v súlade s ustanovením § 11 ods. 1 zákona o sťažnostiach, alebo kontrolou vybavenia sťažnosti v súlade s kontrolnou pôsobnosťou úradu podľa zákona NR SR č. 10/1996 Z. z. o kontrole v štátnej správe.

OPODSTATNENOSŤ

	Z počtu deväť sťažností, ktoré úrad vybavil prešetrením alebo kontrolou boli štyri vybavené formou vonkajšej kontroly v ministerstvách a orgánoch miestnej štátnej správy a päť v rámci vnútorného kontrolného systému (§ 7 ods. 4 zákona NR SR č. 10/1996 Z. z. o kontrole v štátnej správe). V jednom prípade sa prešetrením sťažnosti nezistilo porušenie zákona NR SR č. 10/1996 Z. z. o kontrole v štátnej správe v znení neskorších predpisov.  Z výsledkov kontroly sa preukázala opodstatnenosť v dvoch prípadoch a zistilo sa porušenie: 
-	ustanovenia § 5 ods. 5  zákona o sťažnostiach tým, že  pri vybavovaní opakovanej sťažnosti orgán verejnej správy, ktorý sťažnosť prešetroval, nepožiadal sťažovateľa o doplnenie podstatných náležitostí v sťažnosti, čo malo za následok podanie ďalšej sťažnosti,
-	ustanovení § 1 a § 2 písm. a/  zákona o sťažnostiach tým, že sťažnosti, opakované a ďalšie opakované sťažnosti orgán verejnej správy neprijal, neevidoval, nevybavoval ani nevykonal kontrolu vybavovania predchádzajúcich sťažností podaných tým istým sťažovateľom. Ďalej bolo  zistené porušenie ustanovenia § 17 ods. 2 zákona o sťažnostiach tým, že sťažnosť podaná tým istým sťažovateľom bola orgánom verejnej správy nesprávne vyhodnotená z hľadiska jej obsahového zamerania, čo malo negatívny vplyv na určenie spôsobu a postupu jej prešetrenia a vybavenia

Okrem uvedených kontrol úrad  prešetril aj jednu  sťažnosť smerujúcu proti konaniu prednostu okresného úradu. Prešetrením sa preukázala opodstatnenosť námietky sťažovateľa poukazujúcej na porušenie ustanovenia § 19 zákona o sťažnostiach tým, že sťažovateľovi nebolo zaslané oznámenie o vybavení sťažnosti.
	Z výsledkov vykonaných kontrol a prešetrenia sťažností sa preukázala  33,3 % opodstatnenosť, keď z deviatich sťažností boli tri opodstatnené. Vykázaný stav ovplyvnila skutočnosť, že z výsledkov prešetrenia piatich  sťažností poukazujúcich najmä na porušenie zákona o sťažnostiach úradom, ako aj na prieťahy pri vybavovaní podaní fyzických osôb odbornými útvarmi úradu, sa preukázala neopodstatnenosť námietok sťažovateľov.

OPATRENIA  NA  NÁPRAVU

	Štatutárni zástupcovia kontrolovaných subjektov prijali v súvislosti so zistenými nedostatkami celkom päť opatrení, v tom štyri organizačného charakteru (zabezpečenie odborného školenia, vykonanie organizačných opatrení na zabezpečenie zvýšenia úrovne riadiacej práce na úseku vybavovania petícií a sťažností) a jedno opatrenie na zabezpečenie zosúladenia zisteného stavu so zákonom zaslaním oznámenia o vybavení sťažnosti v súlade s ustanovením § 19 zákona o sťažnostiach. Všetky kontrolované subjekty predložili v stanovenej lehote úradu správu o splnení prijatých opatrení. Z predložených správ vyplynulo, že termínované opatrenia boli splnené. Opatrenia, ktoré majú trvalý charakter sa plnia priebežne.

	Ústne sťažnosti (30) podané fyzickými osobami a právnickými osobami v súlade s ustanovením § 5 ods. 1 zákona o sťažnostiach boli vybavené ihneď (napr. vysvetlením kompetencií orgánov verejnej správy príslušnými na konanie podľa obsahu sťažnosti, usmernením a pod.) v zmysle § 5 ods. 3 zákona o sťažnostiach.
 
INÉ PODANIA

	Úradu bolo okrem petícií a sťažností v roku 2002 doručených 418 podaní, ktoré mali charakter podnetov a oznámení, ako aj žiadostí o metodické usmernenie týkajúce sa aplikácie právnych predpisov upravujúcich vybavovanie petícií a sťažností, ako aj základných pravidiel kontrolnej činnosti vymedzených zákonom NR SR č. 10/1996 Z. z. o kontrole v štátnej správe v znení neskorších predpisov. Vecné zameranie podnetov a oznámení smerovalo najmä do oblastí:
-	trestného konania (korupcia, zneužívanie právomoci verejného činiteľa, úplatkárstvo a pod.),
-	konania a rozhodovania správnych orgánov v rámci prvostupňového aj druhostupňového správneho konania a tiež ústredných orgánov štátnej správy oprávnených konať v zmysle zákona č. 71/1967 Zb. o správnom konaní v znení neskorších predpisov, najmä na úsekoch sociálnych vecí, katastra, stavebného konania, pôdohospodárstva, živnostenského podnikania, ochrany spotrebiteľa a pod. 
-	verejnoprávnych inštitúcií – úradov práce, sociálnej poisťovne a jej pobočiek pri zaradení a vyradení z evidencie uchádzačov o zamestnanie, ako aj poskytovania príspevkov uchádzačom o zamestnanie, v rámci posudzovania zdravotného stavu občanov v súvislosti s uplatnením nároku na invalidný dôchodok, ako aj vo veci starobných a ďalších druhov dôchodkov, 
-	občianskoprávneho konania, hlavne v súvislosti s konaním upraveným zmluvnými vzťahmi, vo veciach dedičských, majetkových, finančných, ako aj pri riešením problematiky starostlivosti o deti a rodinu, 
-	samosprávy - riešenie bytovej situácie,   hospodárenia s prostriedkami a majetkom obcí.

Podania uvedeného charakteru z dôvodu, že smerovali do oblastí na ktoré sa kontrolná pôsobnosť úradu nevzťahuje, resp. úrad nie je príslušný na ich vybavenie, boli vybavené:
-	postúpením na vybavenie vecne a miestne príslušným subjektom (227),
-	odpoveďou s vysvetlením kompetencií, prípade tiež usmernením v postupe za účelom správneho riešenia problematiky, do ktorej boli zamerané (110),
-	odložením v prípadoch keď obsahovali nekonkrétne námietky a nezrozumiteľnú formuláciu najmä v prípadoch doručených anonymných podaní, alebo keď podania boli úradu zaslané na vedomie, pričom sa podávajúci súčasne obrátil na vecne príslušný orgán (napr. samospráva, súdy, verejnoprávna inštitúcia, prokuratúra, orgány činné v trestnom konaní a pod.). Týmto spôsobom boli vybavené aj opakované a ďalšie opakované podania tých istých fyzických osôb, ktoré sa napriek oznámeniu zákonnej kontrolnej pôsobnosti úradu a vysvetleniu postupu pri domáhaní sa dosiahnutia nápravy právne relevantným spôsobom a prostredníctvom príslušných subjektov, neproduktívnou korešpondenciou obracali opätovne na úrad (81).

 V súvislosti s vybavovaním všetkých druhov podaní bolo v roku 2002 doručených úradu ďalších 142 písomností, a to vyžiadané vyjadrenia, stanoviská, kontrolné materiály, oznámenia o prijatí opatrení na odstránenie zistených nedostatkov, správy o ich splnení a ďalšia dokumentácia týkajúca sa vybavovania a prešetrovania petícií a sťažností, alebo súvisiaca s kontrolami vykonanými na ich základe. 
Prehľad o spôsobe vybavenia písomných podaní podľa druhov (vrátane vyhodnotenia opodstatnenosti) doručených úradu v roku 2002 je uvedený v prílohe (tabuľka č. 2).

***

		V zmysle svojej zákonnej kontrolnej pôsobnosti úrad zabezpečoval v oblasti kontroly vybavovania petícií a sťažností všetky úlohy, ktoré mu vyplývajú z postavenia ústredného orgánu štátnej správy na tomto úseku kontrolnej činnosti vrátane poskytovania metodického usmerňovania pri aplikácii právnych predpisov upravujúcich vybavovanie petícií a sťažností. 

Úrad tiež vykonával školiace a vzdelávacie  aktivity na zvýšenie úrovne výkonu štátnej správy na úseku vybavovania petícií a sťažností. Spolupracoval s Úradom pre štátnu službu v oblasti personálneho zabezpečenia útvarov kontroly v orgánoch štátnej správy na úseku kontroly a vybavovania petícií a sťažností. 

Časť II.
Ministerstvá a subjekty v ich pôsobnosti

POČETNOSŤ

V roku 2002 bolo ministerstvám a subjektom v ich pôsobnosti podaných:
- ministerstvám					124 petícií
						3149 sťažností, čo je oproti r. 2001
									menej o 3 petície
									menej o 950 sťažností;
- subjektom ministerstiev				38 petícií
						9228 sťažností, čo je oproti r. 2001
									menej o 39 petícií
									menej o 831 sťažností.

	Za uvedenú skupinu subjektov početnosť za r. 2002 oproti r. 2001 poklesla o 42 petícií a o 1781 sťažností; vyjadrené percentuálne  ide o odchýlky v intervale {-21%, -13%}.

	Z hľadiska počtu obdržaných podaní (bez ohľadu na ich opodstatnenosť) bol stav podľa rezortov (r.) nasledovný (PET-petície, SŤ-sťažnosti; (údaje v zátvorkách sú počty v predchádzajúcom r. 2001):

PET	     		SŤ           
						_____________________________

- r. vnútra					  0 (27)	         		4119 (3804)             
- r. dopravy, pôšt a telekomunikácií		34 (45)			2228 (3850)
- r. zdravotníctva					26 (35)			1636 (1919)
- r. pôdohospodárstva				  4 (15)			1239 (1300)
- r. financií					11 (14)			  741   (725)
- r. spravodlivosti				  4   (0)			  589   (516)
- r. školstva					 31 (24)			  509   (459)
- r. práce, soc. vecí a rodiny			 11  (8)			  455   (498)
- r. hospodárstva					   8 (10)		 	 314   (272)
- r. životného prostredia				20 (20)			  204   (358)
- r. obrany					  6 (3)			  180   (317)
- r. zahraničných vecí				  3 (0)			     54    (36)
- r. výstavby a regionálneho rozvoja		  1 (1)			     50    (51)
- r. kultúry					  2 (1)			     46    (43)
- r. privatizácie					  1 (1)			     13    (10)

	V percentuálnom vyjadrení bol v porovnaní s r. 2001 najvyšší nárast sťažností v rezortoch zahraničných vecí (+ 50%), privatizácie (+ 30%), avšak pri nízkom počte obdržaných sťažností. Najvýraznejší pokles obdržaných sťažností bol vykázaný v rezortoch životného prostredia a obrany (- 43%) a dopravy, pôšt a telekomunikácií (- 42%). 
	
	   Porovnanie početnosti obdržaných petícií ako aj sťažností za rezorty v celku v roku 2002 vykazujú oproti roku 2001 pokles v oboch ukazovateľoch; za tieto rezorty bolo prijatých spolu PET 162 (204), SŤ 12377 (14158).

ZAMERANIE

	Keďže vecná  orientácia podaní (tak petícií ako aj  sťažností) v jednotlivých ministerstvách a im podriadených orgánoch závisí od samotného výkonu štátnej správy, ktorú zabezpečujú, ich sumarizácia z hľadiska vecného zamerania nie možná a ani účelná. Z rezortov, ktoré vykazujú vysoký  počet doručených podaní pri súčasnom vysokom stupni opodstatnenosti  sú rezorty:

r. vnútra:
-	postup pri výkone štátnej služby policajtov (najmä zneužitie služobného postavenia)
-	nedostatky v riadení
-	alkohol na pracovisku
r. dopravy, pôšt a telekomunikácií:
-	majetkoprávne vysporiadanie pozemkov vyčlenených na výstavbu ciest 
-	vysoké dopravné zaťaženie ciest
-	údržba pozemných komunikácií
-	konanie vedúcich zamestnancov SSC pri obstarávaní tovarov, prác a služieb
-	hospodárenie s verejnými financiami v SSC, Slovenskej správe letísk, SAD
r. zdravotníctva:
-	výhrady k poskytovaniu zdravotnej starostlivosti (diagnostika, správanie zdravotníckeho personálu, požadovanie neoprávnených platieb v hotovosti od pacientov)
-	personálna a mzdová politika (platové pomery zamestnancov v zdravotníckych zariadeniach, diskriminácia kategórie nezdravotníckych zamestnancov prijatím nových legislatívnych zmien) 
-	transformácia zdravotníckych zariadení na neziskové organizácie
-	proti reforme v zdravotníctve, námietky proti prijatiu legislatívnych zmien o zavádzaní poplatkov pacienta 

r. pôdohospodárstva:
-	nedodržanie potravinového kódexu (hygienické závady pri výrobe potravín, predaj potravín po dátume spotreba)
-	nedostatky poľnohospodárskej výroby v živočíšnej výrobe (nedodržanie podmienok chovu hospodárskych zvierat)
-	vodné hospodárstvo (zanedbanie vodohospodárskych  úprav na vodných tokoch, nedostatky vo vodovodnej a kanalizačnej sieti, odstraňovanie porúch, zlá kvalita a dodávka pitnej vody)
-	neoprávnene poskytnuté a čerpané dotácie zo štátneho rozpočtu 
-	majetkoprávne záležitosti (usporiadanie vlastníckych a užívacích práv k pôde a inému poľnohospodárskemu majetku)
-	hospodárenie s finančnými prostriedkami
r. školstva:
-	nesprávne konanie pedagogických zamestnancov (nevydanie vysvedčení, vydanie neplatných vysvedčení, chyby v procese klasifikácie prospechu a správania, nedodržanie učebných osnov, nedodržanie psychohygienických zásad pri tvorbe rozvrhu, chyby pri ukladaní výchovných opatrení, chyby pri zverejňovaní výsledkov prijímacieho konania, neriešenie šikanovania žiakov spolužiakmi) 
-	pracovnoprávne vzťahy	
-      direktívny spôsob riadenia, nesprávna organizácia práce
-	nekorektný postup pri prijímaní žiakov do tried s rozšíreným vyučovaní jazykov v ZŠ
-	nedostatočná kvalifikovanosť vedúcich pedagogických zamestnancov
-	neodborné vyučovanie v dôsledku prijímania pedagogických zamestnancov v rozpore so zákonom č. 313/2001 Z.z. o verejnej službe, alebo v dôsledku nedostatku kvalifikovaných pedagógov
-	nedodržanie legislatívy pri tvorbe orgánov školskej samosprávy
r. práce, sociálnych vecí a rodiny:
-	nedodržiavanie pracovnoprávnych predpisov, vrátane mzdových predpisov a predpisov o zamestnanosti 
-	rozhodovanie o poskytnutí, znížení alebo odňatí dávky sociálnej pomoci 
-	rozhodovanie o zaradení, resp. vyradení z evidencie nezamestnaných, poskytovaní podpory v nezamestnanosti, finančného príspevku na aktívnu politiku trhu práce a nezaradenie na verejnoprospešné práce
-	dôchodkových nárokov – správnosť stanovenej výšky dôchodkov všetkých druhov, nespokojnosť s rozhodnutiami posudkových lekárov pri priznávaní invalidných dôchodkov, zdĺhavého konania pri rozhodovaní o nároku na starobný dôchodok
-	zdĺhavý postup odborov sociálnych vecí pri rozhodovaní o priznaní peňažných príspevkov na kompenzáciu (opatrovateľský príspevok, príspevok na kompenzáciu zvýšených výdavkov súvisiacich s opotrebovaním šatstva) a  pri priznávaní príspevku na bývanie
-	zdĺhavé konanie posudkových útvarov okresných úradov pri vydávaní posudkov o miere funkčnej poruchy podľa druhu  zdravotného postihnutia
-	nekorektné správanie zamestnancov odborov sociálnych vecí
-	zaraďovanie zamestnancov do platových tried v súvislosti s aplikáciou zákona č. 313/2001 Z.z. o verejnej službe
-	úroveň poskytovania starostlivosti v DSS

Opodstatnenosť

	Počet podaní, ktoré sa v uvedenej skupine subjektov po vykonanom prešetrení resp. kontrole ukázali ako opodstatnené v porovnaní s r. 2001 poklesol takmer o štyri  percenta     ( z 31,9% v r. 2001 na 28,0% v r. 2002). Z prešetrovaných podaní je teda  v priemere každé tretie podanie opodstatnené. Prehľad opodstatnenosti podaní je podľa  rezortov nasledovný:
- r. hospodárstva                                 	 41,0%	
- r. dopravy, pôšt a telekomunikácií	 40,9 %	
- r. pôdohospodárstva			 38,0%	
- r. zahraničných vecí                  		 20,5%
- r. školstva				 35,6%	
- r. obrany                                         	 35,0%	
- r. životného prostredia                  		 34,7%	
- r. zdravotníctva                              	 31,8%	
- r. kultúry                 			 27,0%
- r. práce. soc. vecí a rodiny		 21,6%
- r. zahraničných vecí			20,5%
- r. financií				20,0%		
- r. vnútra			   	19,9%	
- r. výstavby a reg. rozvoja	 	16,7%	
- r. spravodlivosti 	                  	  4,3%		
- r. privatizácie				  0%

 Vysoká opodstatnenosť je v subjektoch v pôsobnosti Ministerstva životného prostredia  SR  a to 44,4%,  pri relatívne nízkom vykazovanom počte obdržaných podaní (3 petície a 86 sťažností), z ktorých bolo v r.2002 prešetrených 65% (1 petícia, 53 sťažností); z nich bolo vyhodnotených ako opodstatnených 1 petícia a 23 sťažností.
	
V organizáciách v pôsobnosti ministerstiev je opodstatnenosť vyššia v intervale od 0,1% až 34,5% v porovnaní so samotnými ministerstvami, čo neplatí v troch prípadoch, a to v rezorte obrany (-13,9%), rezorte financií (-7,1%) a rezorte vnútra (-2,9%)
	
Pod priemerom opodstatnenosti (28%) je rezort kultúry s ukazovateľom 27%, kde je v priemere opodstatnené každé tretie podanie, približne každé piate podanie bolo opodstatnené v rezorte práce sociálnych vecí a rodiny (21,6%) , v rezorte zahraničných vecí (20,5%), rezorte financií (20,0%), rezorte vnútra (19,9%), rezorte výstavby a regionálneho rozvoja (16,7%). Ani jedno opodstatnené podanie (zo 14 doručených) nebolo vykázané v rezorte privatizácie národného majetku.
	Podrobnejšie údaje sú uvedené v prílohe (tab. č. 3)

III. Ostatné ústredné orgány štátnej správy
a subjekty v ich pôsobnosti

	Hodnotenie za Úrad vlády SR je uvedené samostatne – v časti I. tejto Informácie.

POČETNOSŤ

V roku 2002 bolo Ústredným orgánom štátnej správy (ďalej ÚOŠS) a subjektom v ich riadiacej pôsobnosti  podaných:
- ÚOŠS						1 petícia
						295 sťažností, čo je oproti r. 2001
								         viac o 107 sťažností;
- subjektom ÚOŠS            				 0 petícií
						433 sťažností, čo je oproti r. 2001
								          viac o 431 sťažností.

	Za uvedenú skupinu subjektov početnosť sťažností za r. 2002 oproti r. 2001 vzrástla o 538 sťažností; čo predstavuje takmer štvornásobný nárast, pričom len v subjektoch Úradu geodézie, kartografie a katastra SR (ÚGKaK SR) v porovnaní s r. 2001, kedy vykazoval 2 prijaté sťažnosti ich počet v roku 2002 vzrástol o 431 sťažností.

	Z vykázaného počtu sťažností doručených ÚOŠS za bilancované obdobie (728), z toho ÚGKaK SR prijal 630 sťažností čo predstavuje 86,5%. Všetky ostatné ÚOŠS prijali v r. 2002 len 1 petíciu (Úrad pre normalizáciu, metrológiu a skúšobníctvo SR – ÚNMS SR) a 98 sťažností, z toho 63 Úrad pre štátnu službu (ďalej ÚPŠS), 14 ÚNMaS SR, 11 Úrad pre verejné obstarávanie. Zvyšných 10 bolo podaných piatim rôznym ÚOŠS. Ani jednu petíciu a sťažnosť neobdržal Úrad jadrového dozoru SR.

	V tejto skupine subjektov je ukazovateľ početnosti  (bez ÚGKaK SR a ÚPŠS) podobný ako v r. 2001, kedy bola vykázaná 1 prijatá petícia a 36 sťažností.

ZAMERANIE

	Už z  údaja o početnosti podaní doručených ÚOŠS vyplýva, že najvyšší podiel z celkového počtu sťažností  bolo doručených ÚGKaK SR, v ktorých fyzické a právnické osoby namietali najmä:
-	nesprávne zápisy vlastníckych práv do katastra nehnuteľností,
-	nesprávny úradný postup v katastrálnom konaní, 
-	nečinnosť príslušných miestnych orgánov štátnej správy pri rozhodovaní v katastrálnom konaní,
-	nečinnosť pri poskytovaní  informácií z katastra. 
 Sťažnosti doručené ÚPŠS boli zamerané najmä na:
-	nesprávny postup zamestnávateľov pri obsadzovaní  voľných štátnozamestnaneckých miest 
-	podnikanie štátnych zamestnancov.
	
	Údaje o podaniach tejto skupiny subjektov sú uvedené v prílohe (tab. č.4).

Opodstatnenosť

	Priemerná opodstatnenosť petícií a sťažností celého tohto súboru ÚOŠS je 31,3% čo korešponduje s týmto ukazovateľom u subjektov skupiny v časti II. tejto Informácie –            u ministerstiev (28,0%).

	V početne najrozsiahlejšom súbore sťažností podaných rezortu ÚGKaK SR (630) je opodstatnenosť 32,6%, zo 417 sťažností prešetrených v tomto ÚOŠS bolo opodstatnených 136, čo znamená, že opodstatnené je každé tretie podanie. V priemere každé štvrté podanie bolo opodstatnené v ÚPŠS, kde z 22 prešetrených sťažností bolo 6 opodstatnených, čo predstavuje 27,3% opodstatnenosť. 
	Vysoká opodstatnenosť (100%) avšak pri nízkom počte podaní (1) bola vykázaná v Správe štátnych hmotných rezerv, kde jedna sťažnosť, ktorá bola prešetrená sa preukázala ako opodstatnená. 

Časť IV.
Krajské úrady, okresné úrady a subjekty v ich pôsobnosti

POČETNOSŤ

	Uvedeným orgánom miestnej štátnej správy a subjektom v ich pôsobnosti bolo v r.2002 podaných celkom						
						91 petícií a
						2660 sťažností, čo je oproti r. 2001
									menej o 52 petícií
									menej o 1598 sťažností

	Podľa počtu obdržaných petícií (PET) a sťažností (SŤ) a bez ohľadu na ich opodstatnenosť je stav nasledovný (v zátvorke je údaj za predchádzajúci r.2001); 

					PET          	%	SŤ			%____    
					
prešovský kraj				6     (30) 	-80	518       (1015)          	- 49 	
trenčiansky kraj				8     (12)   	-33	481       (  671)        	- 28	
košický kraj				12   (14)		-14	428	( 532)	 	- 19
nitriansky kraj				11   (14)  	-21       	409        ( 671)        	- 39	
bratislavský kraj				25    (31)	-19	356         ( 648)       	- 45	
banskobystrický kraj			14   (14)	   	 0	236	 ( 353)     	- 33	
trnavský kraj				  5   (14) 	-64	135	 (241) 	  	- 44	
žilinský kraj				10   (14 ) 	-29	  97	 (127)       	- 24	
					_________________________________________________
				             91   (143)  	-36	2660      (4258)          	- 37	
 (+ nárast, - pokles)

	Počet obdržaných petícií v r. 2002 za celý súbor uvedených orgánov miestnej štátnej správy vrátane subjektov v ich pôsobností v porovnaní s r. 2001 poklesol o 36%; počet obdržaných sťažností  je nižší o 37%.

	Najviac petícií v r. 2002 obdržali okresné úrady v bratislavskom kraji (17), v košickom kraji (12) a banskobystrickom kraji (10). Z krajských úradov bolo najviac petícií doručených KÚ Bratislava (8), KÚ Nitra (7). V r. 2002 ani jednu petíciu z krajských úradov neobdržal KÚ Košice. 
Z dôvodu prechodu kompetencií riadených organizácií v pôsobnosti OÚ na územnú samosprávu sa ukazovateľ početnosti za tieto subjekty nevykazoval. 

Prehľad počtu subjektov KÚ a OÚ a počtu obdržaných sťažností v r. 2001 a v r. 2002 v týchto subjektoch je nasledovný:

r. 2001						r. 2002
organizácie KÚ                     			organizácie KÚ
(stav k 31. 12. 2001)             1642			(stav k 31. 12. 2002)        464
sťažností		       95			sťažností		 17

organizácie OÚ					organizácie OÚ
(stav k 31. 12. 2001)              8318			(stav k 31. 12. 2002)       	174
sťažností                                     78             		sťažností	                  0

ZAMERANIE

	Zameranie podaní  doručených orgánom miestnej štátnej správy a subjektom v ich pôsobnosti  je zhodné s rozsahom pôsobností, ktoré týmto orgánom vyplývajú zo zákona č. 222/1996 Z. z. o organizácií miestnej štátnej správy a o zmene a doplnení niektorých zákonov v znení neskorších predpisov, čo znamená, že námietky uvedené v podaniach smerujú takmer do všetkých oblastí výkonu štátnej správy na jednotlivých úsekoch štátnej správy v pôsobnosti krajských a okresných úradov. 

Najčastejšími  oblasťami do ktorých predmetné (opodstatnené) podania podané tejto skupine subjektov smerovali boli:

-	sociálne veci – nečinnosť a prieťahy v konaní odborov sociálnych vecí okresných úradov pri rozhodovaní o priznaní dávke sociálnej pomoci, peňažného príspevku na kompenzáciu, neoprávnené poberanie dávky sociálnej pomoci, správanie zamestnancov odborov sociálnych vecí okresných úradov,  úroveň poskytovania služieb v zariadeniach sociálnej starostlivosti, 
-	zdravotníctvo – nedostatky v liečebno-preventívnej starostlivosti, z dôvodu nesprávneho postupu lekárov pri poskytovaní zdravotnej starostlivosti v neštátnych zdravotníckych zariadeniach,  peňažná úhrada za lekárske ošetrenie a lieky, nedodržiavanie hygienických predpisov vo výrobných prevádzkach, 
-	školstvo – riadiaca činnosť riaditeľov škôl, nevhodné správania pedagogických a nepedagogických zamestnancov,  hygienické podmienky škôl a školských zariadení, 
-	životné prostredie –  nečinnosť a nespokojnosť s postupom odborov životného prostredia okresných úradov na úseku stavebného poriadku 
-	všeobecná vnútorná správa – nečinnosť v priestupkovom konaní.

Porovnaním zamerania podaní doručených tejto skupine v r. 2002  so zameraním podaní v predchádzajúcom roku vyplýva, že tieto v podstate smerujú do tých istých oblastí výkonu štátnej správy.

OPODSTATNENOSŤ

            Opodstatnenosť podaní tejto skupiny subjektov v porovnaní s r. 2001 poklesla o 1,8% z 30,2% v r. 2001 na 28,4% v r. 2002. V skupine krajské úrady a organizácie bola vykázaná opodstatnenosť 29,7% a okresné úrady s organizáciami 28,0%. Tak ako v súbore ministerstiev aj v uvedenej skupine je opodstatnené takmer každé tretie podanie.
Podľa jednotlivých subjektov (v rámci krajov) je (bez ohľadu na počet podaní) opodstatnenosť:

			      Kraj spolu	              KÚ	        organiz. KÚ		OÚ            organiz. OÚ

prešovský kraj			36%		49%		78%		31%		   -
trenčiansky kraj			29%		22%		  - 		31%		   -
košický kraj		              24%		52%		  -		21%		   - 
nitriansky kraj			25%		17%		  - 		29%		   -
bratislavský kraj			27%		20%		50%		29%		   -
banskobystrický kraj		32%		33%	             100%		30%		100%
trnavský kraj			24%		30%		   - 		20%		   -
žilinský kraj			26%		50%		  50%		21%		   -

	Z uvedeného prehľadu vyplýva, že ukazovateľ opodstatnenosti za kraje spolu sa pohybujú v intervale od 24% do 36 %. V krajských úradoch sa tento ukazovateľ pohybuje v rozpätí od 17% až do 52%, v okresných úradoch primerane od 20% do 31%. 

Vysoká opodstatnenosť podaní najmä v organizáciách KÚ a OÚ banskobystrického kraja (100%), organizáciách KÚ Prešov (78%) a organizáciách KÚ Žilina a KÚ Bratislava (50%) je  viazaná na  nízky počet prešetrovaných podaní  (1-9). Tento vzťah opodstatnenosti k počtu prešetrovaných podaní sa preukázal aj v KÚ Žilina, kde pri 10 prešetrovaných podaniach bola  opodstatnenosť (50%). 

	V okresných úradoch sa percento prešetrovaných podaní (sťažností a petícií) vo vzťahu k počtu vybavených podaní pohybovalo v intervale od 63,6% (okresné úrady v trnavskom kraji) do 83,0% (okresné úrady v trenčianskom kraji).

	Údaje o podaniach tejto skupiny subjektov sú uvedené v prílohe (tab. č.5)

V. Zhrnutie hlavných ukazovateľov

POČETNOSŤ

	Za všetky sledované orgány a subjekty v ich pôsobnosti bol stav v r. 2002 v porovnaní s r. 2001 nasledovný:

2001					2002
PET		SŤ			PET		SŤ

počet podaní:		2143		18914			300		16045

porovnanie s r. 2001:					          - 1843		-2869
porovnanie v %:					 	          - 86%		-15%

čo signalizuje pokles podaní v individuálnom záujme ako aj  podaní vo veciach verejného, resp. spoločného záujmu (petícií). 

Na poklese počtu petícií má vplyv skutočnosť, že v r. 2002 nebolo žiadnemu sledovanému orgánu a subjektu v ich pôsobnosti doručená žiadna hromadná petícia ako to bolo v r. 2001, kedy bolo v rámci hromadnej petičnej akcie týkajúcej sa projektu rekonštrukcie a transformácie ŽSR doručených Úradu vlády SR 1551 petícií . 

Dôvodom poklesu sťažností bolo  najmä prenesenie výkonu pôsobnosti štátnej správy na obce a samosprávne kraje  v rozsahu stanoveného zákonom č. 416/2001 Z. z. o prechode niektorých pôsobností z orgánov štátnej správy na obce a vyššie územné celky v znení neskorších predpisov. Z krajských úradov bolo v r. 2002  delimitovaných celkom 1178 a z okresných úradov  8144 subjektov.

Údaje o počte delimitovaných subjektov z  KÚ a OÚ na obce a vyššie územné celky sú uvedené v prílohe (tab. č. 6) 

	K takmer štvornásobnému nárastu sťažností v subjektoch ÚGKaK SR došlo najmä v dôsledku účinnosti zákona č. 255/2001 Z. z. , ktorým sa mení a dopĺňa zákon NR SR č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení zákona NR SR č. 222/1996 Z. z. a ktorým sa mení zákon NR SR č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov, ktorým bol presunutý výkon štátnej správy na úseku katastra z bývalých katastrálnych odborov okresných a krajských úradov na katastrálne úrady a správy katastra ako miestne orgány štátnej správy podliehajúce priamo úradu.
	
V počtoch  vybavených podaní sú u pôvodného príjemcu zahrnuté aj podania vybavené inými spôsobmi, napr. okrem priameho prešetrenia so zaslaním výsledku podávajúcemu aj postúpením (inému, príslušnému subjektu), odložením podľa podmienok zákona o sťažnostiach (anonymné sťažnosti ktoré nemožno prešetriť, viacnásobné opakované sťažnosti, odložené z dôvodov neodstránenia nedostatkov podania alebo neposkytnutia súčinnosti), alebo aj odložením z dôvodu  späť vzatia sťažnosti podávajúcim.

OPODSTATNENOSŤ

V zmysle Čl. 27 Ústavy slovenskej republiky ako aj zákona č. 85/1990 Zb. o petičnom práve v znení zákona č. 242/1998 Z. z. sa za petíciu považuje každá žiadosť, návrh lebo sťažnosť vo veciach verejného alebo iného spoločného záujmu. Pri petíciách, ktoré majú charakter návrhu alebo žiadosti sa ich opodstatnenosť nevyhodnocuje.
	Za všetky sledované orgány a subjekty v ich pôsobnosti malo charakter sťažností 156 petícií, čo je 60% z celkového počtu obdržaných petícií. Z uvedeného počtu bolo opodstatnených 25 petícií, t. j. 16% z prešetrených petícií.

	Celkový priemerný ukazovateľ percentuálneho vyjadrenia opodstatnenosti podaní (sťažností a petícií charakteru sťažností) za celú oblasť štátnej správy  v r. 2002 je 28,2%, čo znamená, že opodstatnené je približne každé tretie podanie. V porovnaní s predchádzajúcimi rokmi ide o pretrvávajúci trend.

	V porovnaní s priemerom je ukazovateľ opodstatnenosti nižší pri opakovaných podaniach  10% a pri anonymných sťažnostiach 16%.	

Príčiny zistených nedostatkov

	Opodstatnenosť petícií (charakteru  sťažností) ako aj sťažností poukazuje na chyby a nedostatky, ktorých sa sledované orgány a subjekty v ich riadiacej pôsobnosti dopúšťajú pri plnení úloh štátnej správy. Tieto sú spôsobované prevažne nesprávnym (protiprávnym) konaním, resp. nekonaním konkrétneho zamestnanca orgánu verejnej správy, čo má povahu nedostatkov subjektívnych, avšak aj nedostatkov objektívnych (nedostatky v právnej alebo organizačnej norme, nedostatočné personálne obsadenie príslušného úseku činnosti štátnej správy).

Hlavnými príčinami nedostatkov tak, ako to vyplýva z podkladových materiálov k Informácii sú:
-	nedodržiavanie právnych noriem (všeobecne záväzných alebo interných) ich zanedbanie alebo ich neznalosť,
-	nesprávna aplikácia právneho predpisu ,
-	nečinnosť jednotlivých úsekov štátnej správy 
-	nedodržanie etického kódexu (postoj, správanie zamestnancov orgánov verejnej správy)
-	preťaženosť úseku činnosti štátnej správy (nedostatočné personálne a technické vybavenie, napr. odbory sociálnych vecí, orgány štátnej správy na úseku katastra).

Opatrenia na nápravu

	Opodstatnená sťažnosť sa v zmysle zákona o sťažnostiach považuje za vybavenú vtedy, ak sa predmet sťažnosti vyriešil (bola vykonaná bezprostredná náprava veci) alebo sa realizovali všetky prijaté opatrenia na odstránenie zistených nedostatkov a príčin ich vzniku.  

	Vykazujúce subjekty v podkladoch k Informácii za r. 2002 uvádzajú nasledovný charakter prijatých opatrení:
-	zistenia odstúpené na ďalšie konanie orgánom činným v trestnom konaní, resp. na konanie  súdne (podozrenia so spáchania trestného činu, majetkovoprávne záležitosti)
-	opatrenia pracovnoprávneho charakteru (odvolanie z funkcie, preradenie zamestnanca na inú prácu, pohovor so zamestnancom, písomné upozornenie, rozviazanie pracovného  pomeru,  mzdové sankcie a pod.)
-	organizačného charakteru (zmena, resp. vydanie interného predpisu, zmena organizácie práce, zvýšenie intenzity kontrolnej činnosti, a pod.)
-	 finančné sankcie (pokuty, náhrady škody a pod.)
-	odstúpenie veci na ďalšie konanie iným vecne príslušným orgánom (finančným, daňovým, sociálnym, iným správnym orgánom a pod.)
-	iné  (metodického charakteru, vzdelávanie zamestnancov, ospravedlnenie sa sťažovateľovi a pod.) 

V prípade, keď z obsahového zamerania sťažností vyplynula potreba vykonať kontrolu, bola táto na ich základe realizovaná podľa zákona NR SR č. 10/1996 Z. z. o kontrole v štátnej správe v znení neskorších predpisov.

Anonymné sťažnosti

	Na rozdiel od zákona o petičnom práve, zákon o sťažnostiach pripúšťa aj formu podávania anonymných sťažností. Zákon o sťažnostiach v § 8 stanovuje, že anonymná sťažnosť sa vybavuje, ak obsahuje konkrétne údaje, ktoré nasvedčujú, že bol porušený právny predpis. V ďalších prípadoch o naložení s anonymnou sťažnosťou rozhoduje vedúci orgánu verejnej správy, ktorý takúto sťažnosť obdržal. 

	Podiel anonymných sťažností z celkového počtu sťažností je v porovnaní s r. 2001 (10,3%) vyšší len o 0,3% a ich opodstatnenosť je 1,7% zo všetkých sťažností (16,4% z anonymných), čo znamená, že každá deviata sťažnosť je podaná anonymne a z nich  je len každá šiesta opodstatnená. Aj keď v porovnaní s r. 2001 počet anonymných sťažností mierne vzrástol ich opodstatnenosť poklesla (o 0,4 % z celkového počtu sťažností a o 4,5 % z anonymných sťažností). 

Vrátené A InÉ podania

	Okrem petícií a sťažností, ktoré sú obsahom bilancovania,  vykazujúce subjekty       v r. 2002 obdržali 2029 podaní označených ako sťažnosti, pričom však podľa § 4 ods. 1 zákona o sťažnostiach ich za sťažnosti nebolo možné považovať a preto museli byť podávajúcim vrátené podľa § 4 ods. 2 tohto zákona. Počet týchto podaní nie je zahrnutý v počtoch vykazovaných sťažností v tabuľkách č.3-5 (v tab. č.1-2 sa uvádzajú samostatne). Údaje o počte vrátených podaní, ktoré sa pohybovali v intervale od 0 (5 ministerstiev vrátane subjektov, 6 ÚOŠS) do 562 (MV SR vrátane subjektov). U krajov sa počet pohybuje od 6 (nitriansky kraj)  do 191 (banskobystrický kraj), pričom nebol ani jediný kraj, v ktorom by sa takéto podania nevyskytovali.
	
Popri petíciách a sťažnostiach organizačné články určené na vybavovanie tejto agendy vybavovali aj iné podania, pričom išlo napr. o žiadosti, podnety, dopyty, oznámenia, atď. V niektorých vykazujúcich subjektoch počet takýchto podaní prevyšuje  počet vybavovaných petícií a sťažností, napr. MŽP SR  vykazuje početnosť iných podaní 184, kým počet vybavených petícií a sťažností je 138. 

VI. ZÁVER

	Inštitút petičného práva je zakotvený v Čl. 27 Ústavy SR; naň nadväzuje aj právo podávať sťažnosti podľa príslušného zákona.

	Sťažnosť je prejavom nespokojnosti a signálom porušovania práv  alebo  právom chránených záujmov fyzických a právnických osôb v dôsledku nesprávneho konania zamestnancov alebo činnosti či nečinnosti orgánov verejnej správy a je významným nástrojom spoločenskej kontroly činnosti týchto orgánov a nástrojom dodržiavania zákonnosti.  

Uvedené práva sú v oblasti štátnej správy (a aj v subjektoch v priamej pôsobnosti orgánov štátnej správy) aktívne využívané. Sú však aj prípady, kedy mnohí sťažovatelia svoje subjektívne názory nedokážu zosúladiť s platnými právnymi predpismi, resp. využívajú formu podania sťažností ako bezplatnú právnu službu pri riešení svojich osobných problémov, ktoré sa však nedajú vybaviť v zmysle zákona o sťažnostiach  a takého podania sú v súlade s § 4 ods. 2 zákona o sťažnostiach podávajúcim vracané späť. 

 Bilancia opatrení prijatých alebo vykonaných na odstránenie zistených nedostatkov preukazuje, že táto forma kritiky nedostatkov predmetných orgánov a subjektov prispieva   k zlepšovaniu ich činností a nemenej významný je aj  preventívny účinok.

	V rámci prebiehajúcej decentralizácie verejnej správy, ako súčasti komplexnej reformy verejnej správy  bol v roku 2002 v súlade so zákonom  č. 416/2001 Z. z. o prechode niektorých pôsobností z orgánov štátnej správy na obce a vyššie územné celky v znení neskorších predpisov a tiež v zmysle uznesení vlády SR (č. 230/2000, 1371/2002) realizovaný presun kompetencií v pôsobnosti štátnej správy na územnú samosprávu. Postupný prechod jednotlivých oblastí výkonu štátnej správy na obce a vyššie územné celky vyžaduje zabezpečenie právneho a inštitucionálneho riešenia úseku  kontroly vybavovania petícií a sťažností v rámci zmien pripravovaných v systéme kontroly verejnej správy tak, ako to stanovuje  aj pre ďalšie obdobie uznesenie vlády SR č. 142/2003. 

	Úrad vlády SR ako ústredný orgán štátnej správy pre kontrolu plnenia úloh súvisiacich s výkonom štátnej správy, kontrolu plnenia úloh z uznesení vlády, ako aj pre kontrolu vybavovania petícií a sťažností sa v roku 2002 aktívne podieľal na plnení úloh týkajúcich sa zmien v systéme kontroly vo verejnej správe. V rámci týchto úloh bola riešená aj problematika vybavovania petícií a sťažností vo väzbe na prechod kompetencií zo štátu na orgány územnej samosprávy. Pri plnení týchto úloh Úrad vlády SR spolupracuje najmä  s Ministerstvom vnútra SR a splnomocnencom vlády SR pre decentralizáciu verejnej správy.